Bidla kompleta fid-dehra u fl-użu taz-zuntier tas-Santwarju tal-Madonna ta’ Pinu f’Għawdex. Il-Ħadd filgħaxija ġie inawgurat proġett ta’ rappreżentazzjoni bil-mużajk tal-għoxrin misteru tar-rużarju. Ix-xogħol sar minn artisti u artigjana miċ-Ċentru Aletti ta’ Ruma li hu magħruf għal l-arti sagra. Magħhom hemm is-saċerdot Għawdxi Dun Roberto Gauci li fl-inawgurazzjoni spjega li l-mużajċi jagħtu lil dan il-post tifsira teoloġika, spiritwali u liturġika li tgħin lill-eluf ta’ pellegrini li jżuru dan is-santwarju. Qal li aktar milli opri artistiċi, dawn il-ħitan tal-mużajk huma xbihat liturġiċi. L-erba’ ħitan, kull wieħed b’ħames misteri fuqu, tbierku mill-Isqof ta’ Għawdex Mario Grech; l-Arċisqof Charles J. Scicluna; l-Isqof George Bugeja tal-Libja; u r-Rettur tas-Santwarju ta’ Pinu Dun Gerard Buhagiar. L-Isqfijiet qassmu kuruna tar-Rużarju lill-pellegrini preżenti u ħeġġewhom jitolbu r-Rużarju fil-familji, ħsieb li wasslu wkoll il-Papa Franġsiku b’messaġġ rekordjat li ntwera lill-miġemgħa preżenti. Il-Papa qal hu stess ta’ spiss jitlob ir-Rużarju quddiem xbieha tal-mużajk tal-Madonna bil-Bambin. Appella lill-familji jitolbu r-Rużarju biex iħallu lil Ġesu’ u lill-Madonna jimxu magħhom fil-ħajja ta’ kuljum, bil-ferħ u n-niket tagħha. Il-Papa Franġisku ħeġġeġ lill-insara jinqdew ta’ spiss b’din l-għodda qawwija, ir-Rużarju, biex iġġib il-paċi fil-qlub, fil-familji, fil-Knisja u fid-dinja. Ix-xogħol tal-mużajċi hu parti minn proġett akbar li nkluda r-restawr taz-zuntier u pavimentar ġdid b’disinni tal-mużajk. Anzjani jew morda se jkunu jistgħu jitwasslu sal-bieb waqt li l-parkeġġ tal-vetturi se jsir kollu faċċata tas-santwarju. Iz-zuntier issa se jkun aċċessibbli għal kulħadd wara li tneħħew il-bankini u l-art hi livell wieħed, waqt li se jsiru marki fl-art għall-persuni neqsin mid-dawl. Iċ-ċelebrazzjoni tal-inawgurazzjoni tal-mużajċi se tintwera fuq TVM2 nhar il-Ġimgħa fis-7.00 p.m.